text: Paris le 19 d'Aoust 1651.
  Le 11e de ce mois un courier arrivé en cette cour, depesché du Maral d'Aumont pr demander permission de charger les trouppes de mrs les Princes de Condé et Conty, sur le refus fait par elles de joindre à l'armée du Roy commandée par ledit Maral, bienque celuy cy en aye fait faire le commandement trois diverses fois par un Maral de camp.
  Samedy dernier mr le duc d'Orleans alla sur le soir au Palais Royal où il fut en conference particuliere avec la Reyne fort long temps, il parla à sa Maté de l'assemblée des Estats Generaux, et luy dit qu'il (y) faloit songer. Elle luy repliqua qu'on y avoit desia donné ordre veu qu'on y avoit envoyé les ordres par touttes les provinces que
  les deputez se touvassent au 8e de Septembre prochain dans la ville de Tours; à quoy le duc respondit, que dans la presente conjuncture la presence du Roy estant fort necessaire, il estoit a propos que laditte assemblée des Estats se tînt à Paris, ce que la Reyne refusa tout à plat, et dit que si la convocation n'en estoit à Tours, il n'y en auroit point du tout; on remarqua que ledit duc d'Orleans sortant d'aupres la Reyne parut fort chagrin et desplaisant.
  Le mesme jour le courier dont nous avons parlé cy dessus fut renvoyé d'icy au Maral d'Aumont, auquel il porte les ordres de leurs Matés de licentier les troupes de mrs les Princes, et en cas de refus de les charger; mais mr le Prince pour eviter l'effect de ses ordres la, a envoyé le comte de Saligny pour commander lesdittes trouppes et les ramener sous le canon de Stenay pour estre à l'abry de tout accident.
  Le mesme jour sur le soir le duc de Beaufort revint d'Anet en cette ville et le mecredy il vit S.A.R. comme aussy mr le Prince qui se caressent fort, et le mesme jour il y eut une conference au Palais d'Orleans entre S.A.R. mr le Prince et le duc de Beaufort.
  Hier le Parlement s'estant assemblé sans que S.A.R. s'y fut trouvé, mais seulement mr le Prince et le duc de Beaufort, Le premier demanda qu'il pleust à la cour d'inserer dans les registres dudit Parlement la response qu'il avoit faitte à mr le premier President sur ce que celuy cy luy avoit dit qu'il sembloit qu'il voulût eslever autel contre autel, ce qui luy fut accordé.
  Le mesme jour le Roy manda au Palais Royal par des lettres de cachet touttes les Compes souveraines, l'hostel de la ville et les 6 corps des marchands, à tous lesquels la Reyne dit que le Roy leur vouloit donner advis de la mauvaise conduitte de mr le Prince. Alors en presence de mr le duc d'Orleans et Prince de Conty, mr le comte de
  Brienne fit lecture d'un escrit qui portoit, que mr le Prince, abusant des graces qu'il avoit receues du Roy, et des sommes immenses qu'il avoit touchées, faisoit à l'insceu de sa Maté fortifier les places de Mouron et de Bellegarde, ce qui estoit deffendu par les ordonnances, faisoit distribuer argent à plusieurs gentilshommes, qu'il avoit deffendu à ses trouppes de recognoistre le Maral d'Aumont, et de se joindre à son armée. Qu'il avoit fait entrer dans Stenay 800 hommes des ennemis et qu'il avoit à Madrid et à Bruxelles des gens qui traittoient avec le Roy d'Espagne et l'Archiduc, à quoy mr le Prince de Conty repartit à la Reyne en ses termes: ‘madame, voila des calomnies mal tissues. Mr mon frere n'aura pas beaucoup de peine de s'en justifier’. La Reyne ne luy respondit rien la dessus.
  Il est à remarquer que mecredy au soir la Reyne envoya copie du susdit escrit à monsr le duc d'Orleans, qui mesme y raya quelque chose, et le communicqua à mr le Prince, et il faut adjouster à l'article precedent que le Roy avoit aussy mandé au Palais Royal tous les Ducs, Pairs et autres Officiers de la Couronne, ausquels et aus autres compes cy dessus nommées le Roy parla quelques paroles d'abord et ensuitte la Reyne leur dit, qu'on les avoit fait venir, pour les asseurer que le Cardal ne retourneroit jamais en France, et qu'estant hors du Royaume, il n'y rentreroit plus; que le Roy et elle en donneroient un escrit signé de leur main, lequel seroit enregistré au Parlement. Apres elle parla de mr le Prince, comme il est marqué au susdit article, ce qui s'est fait comme on croid pour eluder la declaration qu'on demanda depuis un mois, dans laquelle les malyersations du Cardal doivent estre inserées.
  Aujourdhuy le Parlement s'est assemblé pour entendre la lecture du susdit escrit, que la Reyne avoit mis entre les mains du premier President pour le communiquer au
  corps dudit Parlement. Mais mr le duc d'Orleans ne s'y estant pas trouvé et mr le Prince ayant tesmoigné de ne se vouloir justifier qu'en presence dudit duc, la lecture en a esté surcise et il a esté dit qu'on deputeroit vers S.A.R. pour sçavoir d'elle quand elle y pourroit venir prendre seance, à quoy elle à respondu qu'aujourdhuy à six heures du soir elle les adverteroit du jour qu'elle se trouveroit audit Parlement.
  Il y avoit ce matin dans la grand sale du Palais plus de porteurs d'espée que d'escritoires, et un nommé Ridant, Capne de vaisseau, y a esté malmené par des gens de mr le Prince et du peuple pour avoir esté soupçonné d'estre mazarin.
  Hier au soir mr le Prince fut 4 heures en conference avec monsr le duc d'Orleans, et sur les 10 heures du soir celuy cy commanda au sr Fremond, secretaire de ses commandemens, d'escrire une lettre au Parlement sur le sujet de l'innocence du Prince de Condé, laquelle a esté portée ce matin à mr le premier President.
  Aujourdhuy lecture ayant esté faitte de l'escrit que le Roy et la Reyne regente firent avanthier aux compes souveraines et à l'hostel de ville de Paris et de la lettre de mr le duc d'Orleans à l'assemblée du Parlement, en presence de mr le Prince, par laquelle lettre S.A.R. asseuroit le Parlement de l'innocence de mondit sr le Prince et qu'il n'estoit aucunement coulpable des crimes qu'on luy imposoit. Mr le Prince ayant pris la parole s'est justifié sur les deux principaux points des accusations faittes contre luy, qu'il formoit des intelligences avec les ennemis, tant à Bruxelles avecq l'Archiduc, que dans le camp avec le Comte de Fuensaldagne, et qu'il n'a voulu non plus faire sortir les Espagnols de la ville de Stenay. Il dit sur ce dernier point, qu'il prenoit la Reyne à tesmoing et S.A.R., sy d'abord qu'il fut sorty de prison, il ne proposa pas au Conseil de faire sortir lesdits Espag-nols de Stenay, ou par un traicté de trefues pour un an touchant le pays de Luxemburch, ou par la force, ledit Prince ne demandant que 2000 hommes avecq lesquels il iroit en personne contre eux pour les en tirer dehors. Au premier il dit que, sous correction de la cour, il estoit faux qu'il eust envoyé des couriers à l'Archiduc, et qu'il feroit mentir ou mourir ceux qui le calomnioient de la sorte, et que pour luy il se rendroit prisonnier dans la conciergerie, si la cour le vouloit, ne desirant pas estre traitté en Prince du sang, ny comme une personne qui avoit rendu quelque service à l'estat, mais comme le plus abject de tous les sujects du Roy. Apres sa harangue, qui a duré une heure, arrest s'est ensuivi, les voix ayant esté prises, que treshumbles supplications seroient faittes à la Reyne de vouloir nommer les denonciateurs de ces crimes, ou d'en charger le
  Procureur Genl pour en faire le rapport à la cour.